בס"ד

גיליון מס' 585 א' שבט תשע"ז

**וארא**

 רעיונות על הפרשה על פי תורתו של הרב אביגדר נבנצל שליט"א

בחזרה מהניסיון הראשון לשחרר את בני ישראל מעול מצרים, ולאור החמרת מצבם על ידי ציווי פרעה להכביד עליהם את העבודה, משה רבנו טוען טענה קשה כלפי הקב"ה: "לָמָה הֲרֵעֹתָה לָעָם הַזֶּה לָמָּה זֶּה שְׁלַחְתָּנִי" (שמות ה, כב) ובעקבות טענה זו הקב"ה מבטיח לגאול את ישראל בארבע לשונות של גאולה: "וְהוֹצֵאתִי אֶתְכֶם מִתַּחַת סִבְלֹת מִצְרַיִם וְהִצַּלְתִּי אֶתְכֶם מֵעֲבֹדָתָם וְגָאַלְתִּי אֶתְכֶם בִּזְרוֹעַ נְטוּיָה וּבִשְׁפָטִים גְּדֹלִים וְלָקַחְתִּי אֶתְכֶם לִי לְעָם" (שם ו, ו-ז).

ידועה תקנת חז"ל לשתות ארבע כוסות יין בליל הסדר כנגד ארבע לשונות של גאולה המוזכרים בפסוקים הנ"ל: 'והוצאתי' 'והצלתי' 'וגאלתי' 'ולקחתי'. שואל מו"ר הרב נבנצל שליט"א: בפסוק שאחריו מופיעה לשון גאולה נוספת: "וְהֵבֵאתִי אֶתְכֶם אֶל הָאָרֶץ" (שם ח) מדוע אם כן לא תיקנו כוס חמישית?

מתרץ הרב, ארבע לשונות של גאולה התקיימו ביוצאי מצרים אולם הלשון החמישית 'והבאתי' לא התגשמה בהם אלא בבניהם, שכן נגזר עליהם למות במדבר כעונש על חטא המרגלים וממילא נדחתה הבטחה זו לדור הבא.

מצינו כעין זה בנבואה אחרת כשעם ישראל אמרו בשירת הים: "עַד יַעֲבֹר עַמְּךָ ה' עַד יַעֲבֹר עַם זוּ קָנִיתָ" (שמות טו, טז) שאלו חז"ל מה פשר כפילות זו, והסבירו *''עד יעבור עמך ה' - זו ביאה ראשונה* (דהיינו בימי יהושע)*, עד יעבור עם זו קנית - זו ביאה שנייה, מכאן אמרו חכמים ראויים היו ישראל להיעשות להם נס בימי עזרא כדרך שנעשה להם בימי יהושע בן נון אלא שגרם החטא''* (ברכות ד.). נשאלת השאלה: הנבואה הרי היא הבטחה אלוקית, היתכן שתתבטל בגין חטא, חמור ככל שיהיה? אומר הרב: ודאי שלא שכן כתב הרמב"ם: *''כל דבר טובה שיגזור האל אפילו על תנאי אינו חוזר''* (הלכ' יסודי תורה פ"י ה"ד) אלא שנדחתה לדור אחר שיהיה ראוי לנבואה זו.

והנה מוסיף הרב טעם נוסף מדוע לא תיקנו כוס חמישית. ארבע לשונות של גאולה הראשונות עולות בהדרגה, תחילה '**והוצאתי** אותם מתחת סבלות מצרים', כלומר שיותר לא יסבלו מעבודת הפרך אולם עדיין ימשיכו לעבוד עבודות קלות; לאחר מכן '**והצלתי** אותם מעבודתם', כלומר העבודה תיפסק לחלוטין ועדיין יישארו במצרים; בשלב הבא '**וגאלתי** אתכם בזרוע נטויה ובשפטים גדולים', דהיינו יציאה ממצרים לנצח, ולבסוף דרגת השיא '**ולקחתי** אתכם לי לעם' על ידי מתן תורה בהר סיני; אלא שלשון החמישית '**והבאתי** אתכם אל הארץ' הינה ירידת דרגה לעומת מעמד הר סיני אשר במהלכו נגלה הקב"ה לעיני כל ישראל ונתן לנו את תורתו; אמנם מקומנו הטבעי והקבוע הינו בארץ ישראל ומצוות רבות תלויות בארץ, אלא שאיננו זוכים לגילוי שכינה כשם שהיה במתן תורה; יתכן שזו הסיבה שלא תיקנו לשתות כוס חמישית כנגד לשון זו.

תיתכן סיבה נוספת: ארץ ישראל לא תמיד היתה בידנו. ממצרים יצאנו לחירות עולם; התורה היא "מוֹרָשָׁה קְהִלַּת יַעֲקֹב" (דברים לג, ד) ומלווה אותנו לאורך כל הדורות, אולם היו תקופות שארץ ישראל לא היתה ברשותנו ובאופן זמני נלקחה מאתנו אולי זו הסיבה שחז"ל לא תיקנו כוס חמישית בליל הסדר. יתרה מזו: יתכן שבזמן בית המקדש טרם תיקנו תקנת ארבע כוסות; אמנם זהו חידוש גדול אולם יש לו אסמכתא: אחת הסיבות לתקנת ארבע כוסות הינה משום שמחה (תוספות פסחים קח: ד"ה 'ידי יין יצא') וכיוון שבזמן הבית אין שמחה אלא בבשר הקרבנות (פסחים קט.) ממילא יתכן שבתקופת בית המקדש לא תיקנו לשתות ארבע כוסות; רק לאחר החורבן כשהמצב השתנה, שכן לא היה כבר בשר קרבנות וממילא *''אין שמחה אלא ביין''* (שם) תיקנו לשתות ארבע כוסות, אולם כבר לא היה מקום לתקן כוס חמישית כנגד 'והבאתי' שכן גורשנו מהארץ והתבטלה גאולה זו. דרשו חז"ל על הפסוק: "וְעֵינֵי לֵאָה רַכּוֹת" (בראשית כט, יז) *''מאי רכות?...בגנות צדיקים דבר הכתוב? אלא א'ר אלעזר שמתנותיה ארוכות''* (ב"ב קכג.) כלומר: מתנות שקיבלנו על ידי רחל הינן זמניות ואילו מתנות שקיבלנו על יד לאה הינן נצחיות; קיבלנו את התורה על ידי משה רבנו שהיה מבני לאה, את הכהונה על ידי אהרון ואת המלכות על ידי יהודה - גם מבני לאה; לעומת זאת את ארץ ישראל קיבלנו על ידי יהושע מבני רחל (משבט אפרים) לכן מתנה זו לפעמים ניטלת מאתנו.

הרמב"ם פסק *''כל שהחזיקו עולי מצרים ונתקדש קדושה ראשונה כיון שגלו בטלה קדושתן, שקדושה ראשונה...קידשה לשעתה ולא קידשה לעתיד לבוא. כיון שעלו בני הגולה והחזיקו במקצת הארץ קידשוה קדושה שניה העומדת לעולם, לשעתה ולעתיד לבוא''*(הלכ' תרומות פ"א ה"ה) יתכן שטעם הפסק הוא משום שקדושה הראשונה היא על ידי יהושע - מבני רחל, ועל כן לא היה קיום נצחי לקדושה זו, מה שאין כן קדושה שניה על ידי זרובבל ועזרא הכהן - מבני לאה, ועל כן קיימת לנצח. ממילא אפשר לומר שמסיבה זו הנבואה "וְהֵבֵאתִי אֶתְכֶם אֶל הָאָרֶץ" לא התקיימה בשלמות.

והנה לא רק בליל הסדר לא תיקנו כוס לגאולת 'והבאתי'; גם בברכות שתיקנו לברך כל יום על גאולת מצרים 'אמת ויציב' בבוקר ו'אמת ואמונה' בערב, לא תיקנו להזכיר ביאת הארץ. אמנם גם מתן תורה לא מזכירים בשתי הברכות הללו אולם מסיבה אחרת, מפני שתיקנוה ברכה בפני עצמה 'אהבת עולם אהבתנו'. ולמרות שמודים לקב"ה 'על הארץ הטובה' בברכת המזון כפי שהתורה מצווה: "וְאָכַלְתָּ וְשָׂבָעְתָּ וּבֵרַכְתָּ אֶת ה' אֱלֹקיךָ עַל הָאָרֶץ הַטֹּבָה אֲשֶׁר נָתַן לָךְ" (דברים ח, י) מן הראוי היה להזכיר את ארץ ישראל גם בברכת גאולת מצרים. מדוע אם כן לא מזכירים אותה?

אומר הרב, אנחנו אומרים בהגדה של פסח *''כמה מעלות טובות למקום עלינו: אילו הוציאנו ממצרים ולא עשה בהם שפטים דיינו...אילו נתן לנו את התורה ולא הכניסנו לארץ ישראל דיינו''* דהיינואם הקב"ה היה מוציא אותנו ממצרים מבלי להביא אותנו לארץ ישראל, זוהי סיבה מספקת להודות לו; ראינו במו עיננו עשר מכות שנחתו על מצרים, ראינו את קריעת ים סוף וטביעת המצריים ובעקבות זה "וַיַּאֲמִינוּ בַּה' וּבְמֹשֶׁה עַבְדּוֹ" (שמות יד, לא) הגענו לדרגה גבוהה של אמונה ביחוד ה', ועל כן בכדי להדגיש נקודה זו שיציאת מצרים בפני עצמה ראוי להודות עליה גם מבלי לקבל את ארץ ישראל, לא תיקנו חז"ל להזכיר את הארץ בברכת גאולת מצרים.

על אחת כמה וכמה שצריכים היום להודות לה' שזכינו לחזור לארץ הקודש, ולהתפלל מעומק הלב שה' יחזיר לנו את שופטינו כבראשונה בביאת גואל צדק בב"א.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**